CELEX: 32015R0741
Language: hu
Date: 2015-05-08 00:00:00
Title: A Bizottság (EU) 2015/741 végrehajtási rendelete (2015. május 8.) egyes állományoknak a Kelta-tengeren történő védelméről szóló 737/2012/EU végrehajtási rendelet módosításáról

9.5.2015   
            
            
               HU
            
            
               Az Európai Unió Hivatalos Lapja
            
            
               L 118/1
            
         A BIZOTTSÁG (EU) 2015/741 VÉGREHAJTÁSI RENDELETE
   (2015. május 8.)
   egyes állományoknak a Kelta-tengeren történő védelméről szóló 737/2012/EU végrehajtási rendelet módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre (1) és különösen annak 45. cikke (1) bekezdésére,
   mivel:
   
               (1)
            
            
               A közös halászati politika az 1380/2013/EU európai parlamenti és a tanácsi rendelettel (2) összhangban a visszadobás gyakorlatának – a rendelkezésre álló legjobb tudományos szakvélemények figyelembevételével történő – fokozatos felszámolását célozza, elkerülve és csökkentve a nem szándékos fogásokat, amennyire lehetséges.
            
         
               (2)
            
            
               A 850/98/EK rendelet 45. cikkének (1) bekezdése előírja, hogy ha a tengeri élőlények megóvása azonnali intézkedést tesz szükségessé, a Bizottság a hivatkozott rendeleten túlmenően vagy attól eltérve foganatosíthatja a szükséges intézkedéseket.
            
         
               (3)
            
            
               Az 1380/2013/EU rendelet rendelkezéseivel összhangban, az eredményalapú megközelítés jegyében szorgalmazni kell a fokozottabb szelektivitást.
            
         
               (4)
            
            
               A legkülönbözőbb évjáratokat és elegendő ivarképes egyedet magában foglaló állományok ellenállóbbak a hasznosítással szemben, ezért nagyobb valószínűséggel érik el és tartják fenn a maximális fenntartható hozam szintjét. Téves szelektivitási döntések következtében a Kelta-tengeren az erős szaporulat nagymértékben visszadobásra került; a szelektivitás javulása hozzá fog járulni olyan állománystruktúrák kialakulásához, amelyekben egyidejűleg több évjárat lesz jelen.
            
         
               (5)
            
            
               A Nemzetközi Tengerkutatási Tanács (ICES) 2013 júniusában beérkező szakvéleménye arról tanúskodik, hogy a tőkehalfélék védettségi állapotának helyreállítását célzó eddigi intézkedések nem voltak kielégítőek; a dokumentum a halászati lehetőségek radikális csökkentésére hív fel. A foltos tőkehal esetében például az ICES úgy látja, hogy „a 2012. évi szaporulat volt a leggyengébb az idősorokban”.
            
         
               (6)
            
            
               A kelta-tengeri vékonybajszú tőkehalat érintően az ICES megállapítja, hogy a visszadobás gyakorlata még mindig igen nagyarányú az egy- és kétéves példányok esetében. Ami a közönséges tőkehalat illeti, az átlagosnál erősebb 2014. évi szaporulat 2015 elejétől már halászható lesz. A foltos tőkehallal kapcsolatban az ICES 2014-re és 2015-re vonatkozóan a 2013. évi erős szaporulatra jellemző magas visszadobási arányokat vetíti előre, hacsak nem lépnek életbe további intézkedések a visszadobás csökkentésére.
            
         
               (7)
            
            
               Különösen a foltos tőkehal esetében tapasztalható az állománypótlódás ingadozása, ezért célszerű kihasználni azokat az időszakokat, amikor erős a szaporulat. Az ICES megállapítása szerint „a halgazdálkodásnak hangsúlyt kell fektetnie a vegyes halászat keretében kifogott foltos tőkehalak szelekciójának hatékonyabbá tételére”, valamint „a 2013-as évjáratot érintően fontolóra kell venni a járulékos fogásból eredő visszadobások csökkentését célzó további technikai intézkedéseket. Ezek magukban foglalhatják a négyzetes szemű hálómező szembőségének növelését és/vagy a tőkehalfélék, köztük a foltos tőkehal halászatában alkalmazott eszközök szembőségének növelését”. Más szóval tehát azonnali fellépés hiányában a közönséges tőkehal és a foltos tőkehal fiatal példányai továbbra is visszadobásra fognak kerülni.
            
         
               (8)
            
            
               Ezért a 737/2012/EU bizottsági végrehajtási rendelet (3) szerinti intézkedéseken túlmenő, fokozottabb szelektivitási intézkedéseket kell haladéktalanul előírni annak biztosítására, hogy a visszadobási arányok jelentősen csökkenjenek, így a fiatal egyedeknek lehetőségük legyen a növekedésre és szaporodásra, ami hozzájárul a jövőbeni fogások biztosításához.
            
         
               (9)
            
            
               A foltos tőkehal, a közönséges tőkehal és a vékonybajszú tőkehal állományainak a Kelta-tengeren történő védelme következésképpen azonnali intézkedést igényel.
            
         
               (10)
            
            
               Helyénvaló tehát lehetővé tenni a 850/98/EK rendeletben előírtaktól eltérő halászeszközök használatát, ha azok a Halászati Tudományos, Műszaki és Gazdasági Bizottság (HTMGB) értékelése szerint ugyanolyan vagy jobb szelektivitási jellemzőkkel bírnak azon tőkehalfélék (azaz a közönséges tőkehal, a foltos tőkehal és a vékonybajszú tőkehal) esetében, amelyeket a Kelta-tengeren (az ICES VIIf és VIIg körzetben, valamint a VIIj körzetnek az é. sz. 50°-tól északra és a ny. h. 11°-tól keletre eső részén) vegyes tengerfenéki halászat keretében fognak ki.
            
         
               (11)
            
            
               Tudományos elemzések szerint a vékonybajszú tőkehal ny. h. 8°-tól keletre folytatott kisüzemi halászatát aránytalanul súlyosan érintené a jelenleginél nagyobb szembőségű négyzetes szemű hálómező alkalmazása. Tekintettel arra, hogy csekély mértékű az átfedés a Kelta-tenger azon területei tekintetében, amelyeken a közönséges tőkehal és a foltos tőkehal előfordul, a 737/2012/EU végrehajtási rendeletben előírt intézkedések folyamatos alkalmazása nemcsak elfogadható hatást gyakorol a közönséges tőkehalra és a foltos tőkehalra, de hozzájárul a halászat megóvásához is a szóban forgó területen.
            
         
               (12)
            
            
               2014. december 16-án a Tanács és a Bizottság megállapodásra jutott azt illetően, hogy szükség van a 737/2012/EU végrehajtási rendeletben előírt szelektivitási intézkedések fokozottabb mértékű alkalmazására.
            
         
               (13)
            
            
               Az e rendeletben előírt intézkedések összhangban vannak a Halászati és Akvakultúraágazati Bizottság véleményével,
            
         ELFOGADTA EZT A RENDELETET:
   1. cikk
   A 737/2012/EU végrehajtási rendelet 2. cikke a következőképpen módosul:
   
               1.
            
            
               az (1) bekezdés helyébe a következő szöveg lép:
               „(1)   A 850/98/EK rendelet 7. cikke (1) bekezdésének a) pontjától eltérve, a 70 és 119 mm közötti szembőségű zsákvéget használó halászhajóknak legalább 120 mm-es szembőségű négyzetes szemű hálómezőt kell alkalmazniuk.”
            
         
               2.
            
            
               A szöveg a következő (3), (4), (5) és (6) bekezdéssel egészül ki:
               „(3)   A (2) bekezdéstől eltérve, a négyzetes szemű hálómező a zsákvégtől távolabb is elhelyezhető, ha a Halászati Tudományos, Műszaki és Gazdasági Bizottság (HTMGB) értékelése szerint a halászeszköz és felszerelés eltérő kombinációja ugyanolyan vagy jobb szelektivitási jellemzőkkel bír a közönséges tőkehal, a foltos tőkehal és a vékonybajszú tőkehal esetében.
               (4)   Az (1) bekezdéstől eltérve, a 70 és 119 mm közötti szembőségű zsákvéget használó halászhajók a legalább 120 mm-es szembőségű négyzetes szemű hálómező helyett alkalmazhatnak olyan halászeszközt vagy felszerelést, amely a Halászati Tudományos, Műszaki és Gazdasági Bizottság (HTMGB) értékelése szerint ugyanolyan vagy jobb szelektivitási jellemzőkkel bír a közönséges tőkehal, a foltos tőkehal és a vékonybajszú tőkehal esetében.
               (5)   Az (1) bekezdéstől eltérve, a 70 és 119 mm közötti szembőségű zsákvéget használó azon halászhajók, amelyeknek a Kelta-tenger ny. h. 8°-tól keletre eső területén tett bármely halászati útjuk során ejtett fogásai legalább 55 %-ban vékonybajszú tőkehalból állnak, legalább 100 mm-es szembőségű négyzetes szemű hálómezőt alkalmazhatnak, ha egységesen 100 milliméteres vagy annál nagyobb szembőségű fenékvonóhálóval vagy kerítőhálóval halásznak.
               (6)   A (3), (4) és (5) bekezdésben említett eltéréseket alkalmazó halászhajó részére a lobogó szerinti tagállam különleges halászati engedélyt állít ki, mielőtt a hajó kifut a tengerre. A lobogó szerinti tagállam az 1224/2009/EK tanácsi rendelet (4) 7. cikkének és a 404/2011/EU bizottsági végrehajtási rendelet (5) 4. és 5. cikkének megfelelően megvizsgál minden kérelmet, amelyet ilyen engedélyért nyújtanak be.
               
                  (4)  A Tanács 2009. november 20-i 1224/2009/EK rendelete a közös halászati politika szabályainak betartását biztosító közösségi ellenőrző rendszer létrehozásáról, a 847/96/EK, a 2371/2002/EK, a 811/2004/EK, a 768/2005/EK, a 2115/2005/EK, a 2166/2005/EK, a 388/2006/EK, az 509/2007/EK, a 676/2007/EK, az 1098/2007/EK, az 1300/2008/EK és az 1342/2008/EK rendelet módosításáról, valamint a 2847/93/EGK, az 1627/94/EK és az 1966/2006/EK rendelet hatályon kívül helyezéséről (HL L 343., 2009.12.22., 1. o.)."
						
               
                  (5)  A Bizottság 2011. április 8-i 404/2011/EU végrehajtási rendelete a közös halászati politika szabályainak betartását biztosító közösségi ellenőrző rendszer létrehozásáról szóló 1224/2009/EK tanácsi rendelet végrehajtására vonatkozó részletes szabályok megállapításáról (HL L 112., 2011.4.30., 1. o.).”"
						
            
         2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   Ezt a rendeletet 2015. május 29-től kell alkalmazni.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. május 8-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 125., 1998.4.27., 1. o.
   
   
      (2)  Az Európai Parlament és a Tanács 2013. december 11-i 1380/2013/EU rendelete a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
   
      (3)  A Bizottság 2012. augusztus 14-i 737/2012/EU végrehajtási rendelete egyes állományoknak a Kelta-tengeren történő védelméről (HL L 218., 2012.8.15., 8. o.).